(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΘ΄

Παρασκευή, 13 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύουν, την 11/5/2022 ποινική δικογραφία που αφορά στην Υπουργό Παιδείας κυρία Νίκη Κεραμέως, τον τέως Υπουργό Δικαιοσύνης κ. Μιχάλη Καλογήρου τον Υπουργό Δικαιοσύνης κ. Κωνσταντίνο Τσιάρα, τον τέως Πρωθυπουργό Αλέξη Τσίπρα και τον Πρωθυπουργό κ. Κυριάκο Μητσοτάκη, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 16 Μαΐου 2022, σελ.
2. Συζήτηση επικαίρων ερωτήσεων:
 α) Προς τον Υπουργό Ανάπτυξης και Επενδύσεων, με θέμα: «Γιατί καταργείτε τις Αγορές Χωρίς Μεσάζοντες;», σελ.
 β) Προς τον Υπουργό Ανάπτυξης και Επενδύσεων, με θέμα: «Χρειάζονται άμεσα πρακτικά μέτρα για τη στήριξη των νέων επιχειρήσεων και των νέων, για να μεταφερθούν από τα αστικά κέντρα στην περιφέρεια και να έχουν καλύτερο εισόδημα», σελ.
 γ) Προς τον Υπουργό Ναυτιλίας και Νησιωτικής Πολιτικής, με θέμα: «Μη συμμόρφωση της ΟΛΠ ΑΕ. στις δικαστικές αποφάσεις», σελ.

ΠΡΟΕΔΡΕΥΟΝΤΕΣ

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΓΕΩΡΓΙΑΔΗΣ Σ. , σελ.
 ΔΡΙΤΣΑΣ Θ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΘ΄

Παρασκευή 13 Μαΐου 2022

Αθήνα, σήμερα στις 13 Μαΐου 2022, ημέρα Παρασκευή και ώρα 9.12΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-5-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΗ΄ συνεδριάσεώς του, της Τετάρτης 12 Μαΐου 2022, σε ό,τι αφορά την ψήφιση στο σύνολο του σχεδίου νόμου του Υπουργείου Εξωτερικών: «Κύρωση του Δεύτερου Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 16 Μαΐου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 651/4-5-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Υγείας, με θέμα:« Αναβάθμιση - ενίσχυση των πρωτοβάθμιων δομών υγείας στον Νομό Ηρακλείου».

2. Η με αριθμό 647/3-5-2022 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Εξωτερικών, με θέμα: «Κύρωση μνημονίων με τη Δημοκρατία της Βόρειας Μακεδονίας».

3. Η με αριθμό 660/9-5-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Τους τελειόφοιτους των προπτυχιακών και μεταπτυχιακών σπουδών με ειδίκευση στην ειδική αγωγή σε ό,τι αφορά την προκήρυξη του ΑΣΕΠ».

4. Η με αριθμό 646/3-5-2022 επίκαιρη ερώτηση της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον Υπουργό Υγείας, με θέμα: «Απαράδεκτη η μεταχείριση των υγειονομικών σε αναστολή».

5. Η με αριθμό 659/9-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ωμή πολιτική παρέμβαση Υπουργού Περιβάλλοντος και Ενέργειας υπέρ εταιρείας αιολικών στην Άνδρο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 652/4-5-2022 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Διονύσιου - Χαράλαμπου Καλαματιανού προς τον Υπουργό Ψηφιακής Διακυβέρνησης, με θέμα: «Κίνδυνος απώλειας αγροτικών εκτάσεων κατοίκων των Κοινοτήτων Κουτσοχέρας, Μουζακίου, Χειμαδιού του Δήμου Πύργου και Περιστερίου του Δήμου Ήλιδας».

2. Η με αριθμό 653/4-5-2022 επίκαιρη ερώτηση του Βουλευτή Β΄ Θεσσαλονίκης του Κινήματος Αλλαγής κ. Γεώργιου Αρβανιτίδη προς την Υπουργό Παιδείας και Θρησκευμάτων, με θέμα: «Να απορριφθούν και να αναθεωρηθούν οι αποφάσεις και οι προβληματικές εισηγήσεις κατάργησης, συγχώνευσης και μεταφοράς τμημάτων του Διεθνούς Πανεπιστημίου Ελλάδος, που εδρεύουν στην Αλεξάνδρεια Πανεπιστημιούπολη Σίνδου - Θεσσαλονίκης».

3. Η με αριθμό 661/9-5-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Σοβαρές ελλείψεις σε προσωπικό στο Γενικό Νοσοκομείο Ρόδου».

4. Η με αριθμό 648/3-5-2022 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ζημιογόνα και επιδοτούμενη λειτουργία του Υπερταμείου».

5. Η με αριθμό 666/9-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Η Κυβέρνηση παρανομεί και δεν εφαρμόζει την ακυρωτική απόφαση του Σ.τ.Ε. για την ΕΥΔΑΠ».

6. Η με αριθμό 657/5-5-2022 επίκαιρη ερώτηση της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Εργασίας και Κοινωνικών Υποθέσεων, με θέμα: «Απαράδεκτες καθυστερήσεις στη διαδικασία υιοθεσιών, λόγω μη ορθής εφαρμογής του νόμου του ΣΥΡΙΖΑ για την προώθηση των θεσμών της αναδοχής και της υιοθεσίας».

7. Η με αριθμό 654/5-5-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εθνικής Άμυνας, με θέμα: «Αδιαφορία της Κυβέρνησης για τα χρόνια προβλήματα των στελεχών των Ενόπλων Δυνάμεων».

8. Η με αριθμό 663/9-5-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Περιβάλλοντος και Ενέργειας, με θέμα: «Τις συνέπειες λειτουργίας του Κέντρου Υπερυψηλής Τάσης (ΚΥΤ) Αχελώου στους κατοίκους του οικισμού Ραΐνας».

9. Η με αριθμό 649/3-5-2022 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Αδιαφανή οικονομικά στοιχεία του Υπερταμείου ως προς τα καταγεγραμμένα πάγια - μη καταγεγραμμένα πάγια Υπερταμείου - χωρίς εκτίμηση αξίας».

10. Η με αριθμό 667/9-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Έξωση των μαθητών του 9ου Δημοτικού στο Αιγάλεω».

11. Η με αριθμό 656/5-5-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Συνεχίζεται η κυβερνητική αδράνεια για τα ζώα συντροφιάς».

12. Η με αριθμό 662/9-5-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υποδομών και Μεταφορών, με θέμα: «Προβλήματα των εργαζομένων στον Οργανισμό Αστικών Συγκοινωνιών Θεσσαλονίκης».

13. Η με αριθμό 655/5-5-2022 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Επιβάρυνση του σιδηροδρομικού δικτύου της Θράκης, λόγω της βάσης των ΗΠΑ στην Αλεξανδρούπολη».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3499/23-2-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Κίνδυνος κατάρρευσης των ενεργειακών εταιρειών και επιπτώσεις στους καταναλωτές και στην αγορά».

2. Η με αριθμό 3747/8-3-2022 ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Προβλήματα λειτουργίας του Κέντρου Υγείας Θέρμης στην Περιφερειακή Ενότητα (ΠΕ) Θεσσαλονίκης».

3. Η με αριθμό 3769/159/9-3-2022 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος & Ενέργειας, με θέμα: «Δύο μήνες σεισμικές έρευνες υδρογονανθράκων στο Ιόνιο χωρίς καμμία επίσημη ανακοίνωση».

4. Η με αριθμό 3557/145/25-2-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Απαιτείται αναλυτική ενημέρωση για την περιβαλλοντική παρακολούθηση που εφαρμόζεται στις σεισμικές έρευνες στο Ιόνιο και τον εκβρασμό ζιφιών στην Κέρκυρα».

5. Η με αριθμό 4161/168/23-3-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Προχειρότητα, αδιαφορία και έλλειψη συντονισμού της Κυβέρνησης Μητσοτάκη θέτουν σε αμφισβήτηση τη λίμνη Κορώνεια».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Οι με αριθμό 650/4-5-2022 και 658/6-5-2022 επίκαιρες ερωτήσεις θα απαντηθούν από τον Υπουργό Ανάπτυξης και Επενδύσεων κ. Σπυρίδωνα - Άδωνη Γεωργιάδη.

Η με αριθμό 665/9-5-2022 επίκαιρη ερώτηση θα απαντηθεί από τον Υπουργό Ναυτιλίας και Νησιωτικής Πολιτικής κ. Ιωάννη Πλακιωτάκη.

Θα συζητηθεί η πρώτη με αριθμό 658/6-5-2022 επίκαιρη ερώτηση πρώτου κύκλου του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσαπρος τον Υπουργό Ανάπτυξης και Επενδύσεων, με θέμα: «Γιατί καταργείτε τις αγορές χωρίς μεσάζοντες;».

Στην επίκαιρη ερώτηση θα απαντήσει ο Υπουργός Ανάπτυξης και Επενδύσεων κ. Γεωργιάδης.

Κύριε συνάδελφε, έχετε τον λόγο για δύο λεπτά.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κυρία Πρόεδρε.

Κύριε Υπουργέ, καλή σας μέρα. Πριν από μια εβδομάδα κατέθεσα αυτή την επίκαιρη και στοχευμένη ερώτηση και ευχαριστώ που είστε εδώ για να απαντήσετε.

Συνοψίζοντας τον τίτλο, η ερώτησή μου είναι γιατί καταργείτε τις αγορές χωρίς μεσάζοντες. Είναι γνωστό -το ξέρετε και το ξέρουν όλοι οι ενδιαφερόμενοι- ότι με νόμο δικό σας, τον ν.4849/2021, προβλέφθηκε ένα μεταβατικό διάστημα και πλέον από την 1η Μαΐου -δεν έχει σημασία η ημερομηνία- δεν μπορούν να λειτουργήσουν οι αγορές χωρίς μεσάζοντες νομίμως, υπαίθριες αγορές, κυριακάτικες, μια φορά τον μήνα.

Πρόκειται για έναν θεσμό που δεν τον δημιούργησαν το κράτος ή οι κυβερνήσεις. Δεν τον ζήτησαν οργανωμένοι φορείς της παραγωγικής διαδικασίας. Προέκυψε περίπου από το 2012 και μετά ως προϊόν της οικονομικής κρίσης, της ανθρωπιστικής κρίσης, ως γέννημά της, από ανθρώπους, καταναλωτές, πολίτες ευαίσθητους σε ζητήματα αλληλεγγύης και παραγωγούς πολίτες και δημιούργησε ένα καινούργιο είδος υπαίθριας αγοράς, πολύ ξεχωριστό απ’ όλα τα άλλα. Δεν έβλαψε κανέναν. Σε πάρα πολλές περιπτώσεις, όπου μπόρεσε να επιζήσει όλα αυτά τα χρόνια -γιατί όλα αυτά έχουν τις δυσκολίες τους- είχε υποδειγματική λειτουργία. Και στον Πειραιά, που γνωρίζω εγώ, και στον Κορυδαλλό και στη Λάρισα και σε άλλες περιοχές της Ελλάδας.

Αυτό βοήθησε καταναλωτές που είχαν άμεση επαφή με τη λειτουργία του θεσμού -σε άλλες περιπτώσεις έμμεση, αλλά είχαν επαφή-, βοήθησε παραγωγούς -όχι μεγάλους-, βοήθησε φτωχούς ανθρώπους, γιατί ένα μέρος των πωλούμενων προϊόντων δεσμευτικά και μάλιστα υπό έλεγχο -και με ταμειακές μηχανές και με τα πάντα- απεδίδετο στις ομάδες αλληλέγγυων πολιτών και σε οργανωμένες κοινωνικές ομάδες που λιμοκτονούσαν, που έμπαιναν σε διαδικασία σίτισης μέσα απ’ αυτό. Έτσι έχει λειτουργήσει περίπου μια δεκαετία τώρα, εξαιρετικά σε ορισμένες περιπτώσεις ή μέτρια σε κάποιες άλλες.

Αντί, λοιπόν, να ενθαρρύνουμε αυτόν τον θεσμό, γέννημα μιας κοινωνικής πρωτοβουλίας, τον καταργούμε. Αντί να διορθώσουμε ενδεχόμενα κενά, τον καταργούμε. Γι’ αυτό έκανα την επίκαιρη ερώτησή μου. Γιατί καταργείτε τον θεσμό αυτό; Έχετε ενημερωθεί για όλα αυτά στις ειδικές παραμέτρους; Δεν είναι σαν όλα τα άλλα.

Επομένως θέτω το ερώτημα -και ελπίζω να είναι θετική η απάντησή σας- αν θα επανεξετάσετε αυτή την επιλογή, που εγώ τη χαρακτηρίζω αντιλαϊκή και αντικοινωνική.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε συνάδελφε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κυρία Πρόεδρε.

Κατ’ αρχάς, κύριε συνάδελφε, είναι αυτονόητη υποχρέωσή μου να έλθω να σας απαντήσω στην επίκαιρη ερώτηση που καταθέσατε. Δεν σας κάνω καμμιά χάρη. Κάνω το καθήκον μου και ιδιαίτερα σε εσάς, που σας σέβομαι κιόλας. Ένας λόγος παραπάνω.

Ακούστε. Οι αγορές χωρίς μεσάζοντες -σωστά το είπατε- ήταν ένα γέννημα της οικονομικής κρίσης. Δεν υπήρχαν πριν. Όσο η Ελλάδα επιστρέφει προς την κανονικότητα, τόσο και οι θεσμοί της πρέπει να γίνονται περισσότερο κανονικοί.

Πρέπει να σας πω ότι οι οργανωμένοι φορείς των λαϊκών αγορών, τόσο οι εκπρόσωποι των εμπόρων, της ΠΟΣΠΛΑ δηλαδή, όσο και οι εκπρόσωποι των παραγωγών, είχαν αιτήματα. Ένα από τα βασικά τους αιτήματα προς το Υπουργείο Ανάπτυξης ήταν η κατάργηση των αγορών χωρίς μεσάζοντες. Οι βασικές τους καταγγελίες γι’ αυτό ήταν ότι, ενώ οι έλεγχοι στις λαϊκές αγορές είναι επισταμένοι και πλέον εξαιρετικά οργανωμένοι, στις αγορές χωρίς μεσάζοντες μπορούσαν πολύ εύκολα οι διάφοροι εμπλεκόμενοι να δηλώνουν ότι είναι παραγωγοί ή αλληλέγγυοι ανεξέλεγκτα, να δηλώνουν προϊόντα ότι είναι ελληνικής καταγωγής -πατάτες, μέλι και άλλα-, ενώ ήταν στην πραγματικότητα εισαγόμενα από γειτονικές χώρες, να πωλούν χωρίς σχεδόν καθόλου παραστατικά και γενικά να ανταγωνίζονται τις λαϊκές αγορές, θα έλεγα με τρόπο εντελώς αθέμιτο.

Εμείς τι κάναμε; Πήραμε τον νόμο του ΣΥΡΙΖΑ του 2017 με το ποιοι είναι οι δικαιούχοι να συμμετέχουν στις αγορές χωρίς μεσάζοντες, συμπεριλάβαμε όλες αυτές τις κατηγορίες στις λαϊκές αγορές. Εάν υπάρχουν κάποιοι άνθρωποι που εξαρτούν το εισόδημά τους από αυτές τις αγορές, μπορούν να πάρουν άδεια παραγωγού αυτόματα και να δουλέψουν κανονικά, όπως όλοι οι άλλοι, με τον οργανωμένο τρόπο που κάνουμε στις λαϊκές αγορές. Και έτσι, αντί να έχουμε δύο παράλληλες λαϊκές αγορές -η μία οργανωμένη και η άλλη άναρχη-, θα έχουμε μία οργανωμένη λειτουργία των λαϊκών αγορών με τον ίδιο τρόπο ελέγχου και με ισότιμους όρους.

Αυτός είναι ο λόγος που καταργήσαμε τις αγορές χωρίς μεσάζοντες, για λόγους ισοτιμίας και προς τους εμπόρους και προς τους παραγωγούς. Κανένας, όμως, από τους συμπολίτες μας που ζει από τις αγορές χωρίς μεσάζοντες δεν θα μείνει χωρίς δουλειά, καθώς αυτόματα μπορεί να πάρει άδεια παραγωγού και να πουλάει τα προϊόντα του στις λαϊκές αγορές.

Οφείλω εδώ να σας θυμίσω, επειδή μου κάνατε την ερώτηση και σας ευχαριστώ, ότι, όταν κάναμε τον νόμο μας για τις λαϊκές αγορές, υπήρξε και μία σχετική πολιτική σύγκρουση. Κάποιοι ισχυρίστηκαν ότι ο νόμος που φέρναμε θα οδηγούσε στην κατάρρευση των λαϊκών αγορών. Οφείλω να σας πω με περηφάνια ότι, καίτοι ο νόμος λειτουργεί από την 1η Φεβρουαρίου χωρίς κανένα πρόβλημα, φτιάχτηκαν και οι ηλεκτρονικές πλατφόρμες, μπαίνουν και οι άνθρωποι και κλείνουν τις θέσεις τους ηλεκτρονικά -όλα αυτά που λέγαμε ήδη γίνονται-, καμμία λαϊκή αγορά δεν έκλεισε, όλες οι ανησυχίες που είχαν προκύψει απεδείχθησαν, όπως έλεγα, βέβαια, από την αρχή ψευδείς.

Προχθές είχα και την τιμή να προσκληθώ -έχει σημασία αυτό, κυρία Πρόεδρε, και κλείνω- από την Ομοσπονδία Παραγωγών Λαϊκών Αγορών της Ανατολικής Αττικής -λέω για τους παραγωγούς, διότι εκεί έχει υπάρξει μεγαλύτερη ανησυχία-, οι οποίοι μάλιστα με βράβευσαν για την καλή λειτουργία του νόμου και μου είπαν ότι τελικά ο νόμος λειτουργεί ρολόι και είναι πολύ ευχαριστημένοι.

Άρα -κλείνω- ο λόγος που καταργήσαμε τις αγορές χωρίς μεσάζοντες είναι γιατί οι αγορές αυτές λειτουργούσαν έξω από το θεσμικό πλαίσιο των λαϊκών αγορών και θέλαμε να παρέχουμε ένα οργανωμένο πλαίσιο, με κανόνες ισοτιμίας, για όλους όσοι κάνουν αυτή τη δουλειά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Και πάλι ευχαριστώ, κυρία Πρόεδρε.

Κύριε Υπουργέ, πράγματι η απάντησή σας είναι η αναμενόμενη, για εμένα τουλάχιστον. Θα ήταν αυτό που θα λέγατε -ή το είπατε- όταν συζητείτο το σχέδιο νόμου τότε που έγινε νόμος, ο ν.4849/2021.

Και πάλι έχουμε απειλή ανθρωπιστικής κρίσης. Δεν έχουμε μπει στην κανονικότητα ή μάλλον πήγαμε να μπούμε, αλλά όλη η ανθρωπότητα ξαναμπαίνει σε μια άλλη μεγάλη περιπέτεια. Αυτό δεν είναι ένα ενδεχόμενο, μία πιθανότητα. Δυστυχώς, είναι σχεδόν βεβαιότητα.

Επομένως το επιχείρημα ότι αυτό ανήκε σε μια άλλη ιστορική, κοινωνική, οικονομική περίοδο και τώρα πια δεν είναι ξανασκεφτείτε το. Δεν ισχύει, δυστυχώς. Έχουμε ανάγκη από πρωτοβουλίες αλληλεγγύης, διότι ούτε το κράτος ούτε οι οργανωμένοι θεσμοί μπορούν να καλύψουν κρίσιμα ζητήματα του καθημερινού ανθρώπου. Δεν γίνεται. Και επομένως -δεν είναι πρώτη φορά στην ιστορία και στην Κατοχή αυτό έγινε, ακόμα και στην Κατοχή- όπου υπάρχει τέτοια επείγουσα ανάγκη, η κοινωνική λαϊκή πρωτοβουλία είναι αναντικατάστατη παράμετρος. Και καλά, να μην τον ενθαρρύνετε, να τον απαγορεύσετε κιόλας; Επομένως ξανασκεφτείτε το!

Το δεύτερο είναι να εξετάσετε καλύτερα αυτές τις αιτιάσεις των διαφόρων φορέων. Δεν ισχύουν και σας το λέω με βεβαιότητα, το έχω ψάξει. Είναι μία κυριακάτικη αγορά μία φορά τον μήνα υπαίθρια, περιορισμένου αριθμού καταναλωτών, οι οποίοι, όμως, είναι πολύ πιστοί, διότι ο έλεγχος τον οποίο επικαλούνται αυτοί οι φορείς γίνεται από τους ίδιους τους καταναλωτές και από τους ίδιους τους οργανωτές -καταναλωτές και εκείνοι-, τους πιο «πρωτοβουλιακούς».

Εάν δεν έχει τις σταθερές τιμές, αν δεν έχει την ποιότητα -το εξετάζουν οι ίδιοι οι καταναλωτές, μέχρι και στο Γενικό Χημείο του Κράτους στέλνουν προϊόντα-, αποβάλλεται ο παραγωγός. Πού μπορεί να εξασφαλιστεί αυτό στους άλλους θεσμούς του εμπορίου; Το πρωτογενές ενδιαφέρον καλύπτει όλα αυτά τα κενά ενός κράτους που πρέπει να στείλει ελεγκτικούς μηχανισμούς, το ένα, το άλλο. Η ίδια η ζωή το λύνει. Σκεφτείτε το και γι’ αυτό.

Τέλος, δεν θα ήθελα να μακρηγορήσω, καθώς το θέμα είναι στοχευμένο. Αναφορικά με τη συζήτηση για τις παραμέτρους και τους όρους, ανοίξτε την πόρτα του Υπουργείου σας, δεχθείτε αυτούς τους ανθρώπους από όλη την Ελλάδα και βάλτε κάτω ένα σχέδιο. Δεν βλάπτεται κανείς.

Κι επειδή ξέρω -το ξέρουμε όλοι- ότι έχετε λατρεία με την αρχαία ελληνική γραμματεία, θα σας θυμίσω κάτι που δεν είναι βέβαια για τις υπαίθριες αγορές, αλλά είναι για το φάρμακο. Νομίζω ότι ανήκει στον Γαληνό, που είπε «ωφελέειν ή μη βλάπτειν», δηλαδή να ωφελείς, χωρίς να βλάπτεις. Αυτό ισχύει, είναι κανόνας για το φάρμακο. Τον ξέρω πολύ καλά. Είναι μία κρίσιμη παράμετρος στο πώς μπορούμε να στηρίξουμε την αντιμετώπιση ασθενειών.

Πρέπει να δούμε, όμως, πώς μπορούμε να στηρίξουμε τη ζωή μας και μια ζωή στην οποία οι ίδιοι οι πολίτες, στο μέτρο της δικής τους δυνατότητας, θέλουν να έχουν μια συμμετοχή και μια συνεργασία, έναν αλληλοέλεγχο και μία αλληλεγγύη. Είναι δυνατό σε μια σύγχρονη κοινωνία, αντί το κράτος να το ενθαρρύνει -και κυρίως μέσα από την αυτοδιοίκηση-, να έρχεται και να μην το προωθεί, στο όνομα ότι βλάπτονται οι άλλες αγορές; Κανείς δεν βλάπτεται. Προσχήματα είναι αυτά και μικρότητες, πραγματικά μικρότητες. Είναι ασήμαντη η μερίδα κατανάλωσης, αλλά σημαντική γι’ αυτούς τους ανθρώπους που ασχολούνται με αυτό και που συμμετέχουν σε αυτή την αλληλένδετη και αλληλεπιδρούμενη σχέση. Γι’ αυτούς είναι πολύ σημαντικό. Για την πίτα της αγοράς είναι ασήμαντο.

Προχωρήστε, λοιπόν, και ανοίξτε την πόρτα του γραφείου σας. Δεχθείτε τους ανθρώπους αυτούς. Συζητήστε το καλύτερα. Θα γράψετε και όνομα κοινωνικής ευαισθησίας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, θα ήθελα να πω, κύριε συνάδελφε, για να είμαι απολύτως ειλικρινής, πως, όταν σχεδιάζαμε και ψηφίζαμε τον νόμο, δεν λάβαμε στα υπ’ όψιν την πιθανότητα εισβολής του Προέδρου Πούτιν στην Ουκρανία και τις ενδεχόμενες συνέπειες αυτού του πολέμου. Θέλω να είμαι ειλικρινής.

Προς το παρόν, η Ελλάδα επιστρέφει στην κανονικότητα. Τώρα, αν ο πλανήτης βρεθεί σε μία αναστάτωση τέτοιου μεγέθους που κάποιοι φοβούνται και που πριν από λίγο καιρό κανείς δεν μπορούσε ούτε καν να υποψιαστεί, θα δούμε τι θεσμοί θα δημιουργηθούν και ποια αντιμετώπιση θα υπάρξει σε μια τέτοια απευκταία περίπτωση.

Αυτή τη στιγμή που μιλάμε, η Ελλάδα εξακολουθεί να πορεύεται προς την κανονικότητα. Οι οίκοι αξιολόγησης αναβιβάζουν την Ελλάδα. Η Ελλάδα έχει στόχο να βγει στην επενδυτική βαθμίδα. Το κοινωνικό κράτος λειτουργεί. Η Κυβέρνηση βοηθά τους ευάλωτους. Δεν είμαστε στην Ελλάδα του 2012 σε καμμία απολύτως περίπτωση.

Τώρα, ως προς το δεύτερο που είπατε, για το εάν θα ανοίξει η πόρτα του γραφείου μου, θα σας έλεγα ότι είναι απολύτως ανοιχτή. Εγώ κατηγορούμαι για το ανάποδο, ότι παραείναι ανοιχτή. Εάν οι άνθρωποι αυτοί έχουν κάποια οργανωμένη εκπροσώπηση και θέλουν να με συναντήσουν, καμμία αντίρρηση. Δεν μπορώ να βλέπω έναν-έναν, γιατί είναι πάρα πολλοί. Όμως, αν έχουν κάποιου είδους οργανωμένο φορέα, σας λέω από τώρα ότι μπορείτε να πάρετε τηλέφωνο από τώρα όσους γνωρίζετε -και εσείς να έρθετε μαζί, καμμία αντίρρηση- και να κάνουμε μια σωστή και οργανωμένη συζήτηση.

Κατά την άποψη τη δική μου και του Υπουργείου, δεν βλάπτονται, διότι μπορούν με τον νόμο μου να μπουν αυτόματα στις λαϊκές αγορές. Άρα εδώ ισχύει το του Γαληνού «ωφελέειν ή μη βλάπτειν», διότι ακριβώς τους ωφελούμε καθώς τους δίνουμε πρόσβαση σε μεγαλύτερη αγορά με πολύ εύκολο τρόπο.

Άρα, αν ο στόχος τους είναι να κάνουν αυτή τη δουλειά και να βγάζουν τα προς το ζην από αυτή τη δουλειά, ο νόμος μας τους το επιτρέπει. Τους το επιτρέπει, όμως, με τους ίδιους όρους που το επιτρέπει και σε όλους τους άλλους, έτσι ώστε να μη δημιουργούμε -αυτό είναι που σας είπα πριν- δύο ταχύτητες.

Η βασική αντίρρηση των οργανωμένων εκπροσώπων των εμπόρων και των παραγωγών λαϊκών αγορών ως προς τις αγορές χωρίς μεσάζοντες ήταν από την αρχή ότι, όπως έχει φτιαχτεί ο νόμος του ΣΥΡΙΖΑ, εμείς οι των λαϊκών αγορών πρέπει να έχουμε μία σειρά προϋποθέσεων για να συμμετέχουμε στις λαϊκές αγορές, οι οποίες προϋποθέσεις ήταν οι ασφαλιστικές ενημερότητες, οι φορολογικές, οι ταμειακές μηχανές, εν πάση περιπτώσει όλο αυτό που κάνει οργανωμένη αυτή τη δουλειά, ενώ στις αγορές χωρίς μεσάζοντες μπορούσε να μπαίνει ο πάσα ένας σχετικά εύκολα, χωρίς κανέναν έλεγχο. Εγώ δεν θέλω να υπάρχει αυτό το πράγμα.

Τώρα το να μου λέτε ότι στις αγορές χωρίς μεσάζοντες τον έλεγχο τον έκαναν μόνοι τους, οι ίδιοι, αυτό -με συγχωρείτε- είναι ένας λόγος παραπάνω. Αν είναι να κάνουμε τους ελέγχους μόνοι μας, οι ίδιοι, δεν μιλάμε για οργανωμένους θεσμούς του κράτους, μιλάμε για το τι θέλει να κάνει ο καθένας. Εδώ εμείς βάλαμε μια τάξη στον χώρο των λαϊκών αγορών. Σε αυτή την τάξη οι άνθρωποι που -επαναλαμβάνω- δραστηριοποιούνται στις αγορές χωρίς μεσάζοντες έχουν θέση και ρόλο. Σε αυτό, όμως, το οργανωμένο, το διαφανές, το σωστό.

Παρά ταύτα -επαναλαμβάνω- είναι πολύ εύκολο να με βρείτε και να έρθετε κι εσείς μαζί με αυτούς.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Επίσης, ο Υπουργός Ανάπτυξης και Επενδύσεων κ. Γεωργιάδης θα απαντήσει και στη δεύτερη με αριθμό 650/4-5-2022 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Ανάπτυξης και Επενδύσεων, με θέμα: «Χρειάζονται άμεσα πρακτικά μέτρα για τη στήριξη των νέων επιχειρήσεων και των νέων, για να μεταφερθούν από τα αστικά κέντρα στην περιφέρεια και να έχουν καλύτερο εισόδημα».

Κύριε συνάδελφε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Να πούμε, όπως είπε και ο προηγούμενος συνάδελφος, πως είναι σημαντικό το ότι έρχεστε στη Βουλή και απαντάτε στις ερωτήσεις.

Κύριε Υπουργέ, παρόλο που έρχεστε και απαντάτε στις ερωτήσεις, αρκετά προβλήματα δεν τα λύνουμε. Θα σας θυμίσω απλά ότι έχετε έρθει νομίζω δεύτερη φορά και θα ξανάρθετε, γιατί δεν μπορούμε να φτιάξουμε το μεγάλο πρόβλημα με τις τράπεζες και με τη στήριξη ανθρώπων της περιφέρειας, για να αναπτύξουν τις επιχειρήσεις. Θα θυμάστε τον κ. Μουρούτη από την Κοντοβάζαινα Αρκαδίας, ο οποίος θα βοηθούσε την περιοχή. Ακόμα δεν έχει λυθεί το θέμα.

Πάω όμως σε ένα άλλο, κύριε Υπουργέ, και πιστεύω ότι αξίζει να το δούμε, είναι πολύ σημαντικό, είναι μια πολιτική που μπορεί να βοηθήσει τη χώρα, την περιφέρεια, τους ανθρώπους.

Θα σας πω κάποια πράγματα που νομίζω ότι τα γνωρίζετε. Όσον αφορά τις συνθήκες, το να συντηρήσει το νοικοκυριό του ένας νέος άνθρωπος, ένας εργαζόμενος σε μια μεγάλη πόλη, όπως είναι η Αθήνα, είναι πάρα πολύ δύσκολο. Τα έξοδα είναι πολλά. Υπάρχει όμως και μια μερίδα νέων ανθρώπων που επιζητούν την περιφέρεια, για να αλλάξουν εντελώς τον τρόπο ζωής τους, οι οποίοι δεν επιθυμούν να βρίσκονται πια και να μένουν εδώ, με τις συνθήκες διαβίωσης που επικρατούν στην πόλη. Θέλουν, λοιπόν, να πάρουν την οικογένειά τους να πάνε στη περιφέρεια, σε μικρές πόλεις και χωριά.

Έχω πολλά παραδείγματα. Στη Δεσκάτη των Γρεβενών έχει πάει ένας άνθρωπος κι έχει φτιάξει μία εταιρεία που παρέχει υπηρεσίες, κάνει όλες τις κρατήσεις στον τουρισμό και εκεί η οπτική ίνα δεν μπορεί να πάει, δεν έχει πάει για να τους βοηθήσει. Άρα εκτός από δρόμους χρειαζόμαστε και οπτικές ίνες.

Και στην Αρκαδία έχουμε ανθρώπους οι οποίοι -κι έχω συγκεκριμένα παραδείγματα- έφυγαν από την Αθήνα με την οικογένειά τους, για να φτιάξουν ένα ξυλουργείο, να φτιάξουν δράσεις οι οποίες θα μπορούσαν να βοηθήσουν την ελληνική οικονομία. Αναζήτησα, κύριε Υπουργέ, να δω εάν έχει δοθεί κάποια λύση, όχι για να τους λύσουμε όλα τα προβλήματα, αλλά να τους υποστηρίξουμε όσον αφορά τις ασφαλιστικές εισφορές, να τους δώσουν ένα κεφάλαιο πολύ μικρό για μερικά χρόνια, για να μείνουν εκεί. Δεν υπάρχει.

Ήθελα, λοιπόν, να σας ρωτήσω: Είναι στις προτεραιότητες της Κυβέρνησης αυτό; Είναι στις προτεραιότητες του Ταμείου Ανάκαμψης, του νέου ΕΣΠΑ, του ΠΕΠ, έτσι ώστε να μπορέσουμε να τους βοηθήσουμε ουσιαστικά;

Κατά τα άλλα, απαντήσεις θα βρείτε να πείτε, αλλά εγώ το έψαξα πάρα πολύ και μία δράση από το ελληνικό κράτος γι’ αυτούς τους ανθρώπους δεν έχω βρει.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, κύριε συνάδελφε, από την υπουργική σας εμπειρία είμαι βέβαιος ότι γνωρίζετε πως η άποψη που υπάρχει σε πολλούς ανθρώπους ότι οι Υπουργοί μπορούν με ένα μαγικό κουμπί να λύνουν όλα τα προβλήματα πόρρω απέχει της πραγματικότητας, πολύ δηλαδή.

Έρχομαι, όμως, στην προκειμένη ερώτηση, που θεωρώ και ενδιαφέρουσα και επί της ουσίας, σωστή δηλαδή. Είπατε ότι δεν βρήκατε κανένα πρόγραμμα όσο και αν ψάξατε. Αυτό δεν είναι αλήθεια και θα σας αποδείξω αμέσως γιατί δεν είναι αλήθεια.

Στο νέο ΕΣΠΑ 2021-2027 έχουμε αυξήσει τη χρηματοδότηση, κυρία Πρόεδρε, προς τις περιφέρειες κατά 35%. Έχουμε δώσει 35% περισσότερα χρήματα από ό,τι είχαν πάρει στην προηγούμενη προγραμματική περίοδο, άρα κάποια δισεκατομμύρια περισσότερα στους περιφερειάρχες. Οι περιφερειάρχες, όλοι οι άλλοι πλην της Αττικής και της Θεσσαλονίκης, αναφέρονται στην ελληνική περιφέρεια. Ακόμα και η Αττική και η Θεσσαλονίκη έχει κομμάτια περιφέρειας μέσα της, για να είμαστε δίκαιοι.

Άρα έχουμε δώσει τα χρηματοδοτικά εργαλεία στον κάθε περιφερειάρχη να σχεδιάσει τη δική του πολιτική για την κινητροδότηση και τη χρηματοδότηση ανθρώπων για να μένουν στις περιφέρειές τους. Επικουρικά, θα σας πω ότι τόσο το νέο ΕΣΠΑ όσο και η Αναπτυξιακή Τράπεζα έχουν ήδη εφαρμόσει -όχι σχεδιάσει- προγράμματα αναφερόμενα στους νέους επιχειρηματίες.

Άρα, αν συνδυάσεις τα δύο πράγματα που σας είπα -εγγυοδοτικά προγράμματα της Αναπτυξιακής Τραπέζης για τους νέους επιχειρηματίες, χρηματοδοτικά εργαλεία από το ΕΣΠΑ, με επιλέξιμες δαπάνες ειδικά για τους νέους επιχειρηματίες και υψηλότερους πόρους στις περιφέρειες, για να μπορούν οι οικείες περιφέρειες να σχεδιάζουν τέτοια προγράμματα προσαρμοσμένα στις οικονομίες της περιοχής τους- αυτό που λέτε ότι δεν βρήκατε δεν είναι αλήθεια.

Πρέπει να γίνει αυτή η, ας το πούμε, αποκέντρωση; Προφανώς και πρέπει να γίνει. Είμαι λίγο περισσότερο αισιόδοξος από εσάς. Θα σας πω γιατί. Όπως λέμε στο παγκόσμιο επίπεδο ότι η πανδημία έφερε μια κουλτούρα τηλεργασίας και απέδειξε ότι κάποιοι μπορεί να εργάζονται από απόσταση και να έχουν εισοδήματα και παραγωγικότητα, χωρίς να χρειάζεται να είναι μέσα στην εταιρεία στην οποία έχουν προσληφθεί -και αυτός είναι ένας χώρος που η Ελλάδα διεκδικεί ένα μεγάλο μερίδιο ανθρώπων που ήδη έχουν αρχίσει και έρχονται και δουλεύουν από απόσταση σε άλλες χώρες- το ίδιο σε εθνικό επίπεδο θα γίνει μεταξύ του κέντρου και της περιφέρειας. Πλέον πάρα πολλοί άνθρωποι μπορούν να κάνουν δουλειά από απόσταση, να αποκτήσουν εισοδήματα από απόσταση -δεν χρειάζεται να ζουν στο κέντρο της Αθήνας για να κάνουν εργασίες μέσω του διαδικτύου- και να κερδίζουν και πάρα πολλά χρήματα και να συνεχίζουν να έχουν την επικοινωνία που έχουν με τις εταιρείες τους.

Άρα και εκεί θα δημιουργηθεί και εσωτερικά μια αντίστοιχη αγορά, που θα πρέπει να σχεδιαστούν και τα καταλληλότερα εργαλεία που προηγουμένως σας είπα και από δουλειά τοπική. Δεν θα τα κάνει όλα η κεντρική κυβέρνηση, όταν μιλάμε για αποκέντρωση. Φαντάζομαι ότι θα συμφωνήσουμε. Εάν μιλάμε για αποκέντρωση, δεν μπορεί όλα να τα κάνει το κέντρο. Πρέπει να τα κάνουν και οι γύρω-γύρω.

Είμαστε, όμως, εδώ σε όποιον από αυτούς τοπικούς παραγωγούς έχει να μας προτείνει κάποια καλή ιδέα. Συμφωνώ ως προς τον στόχο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, θέλω να σας πω το εξής. Ξέρω ότι δεν υπάρχουν μαγικοί τρόποι και κατανοώ όλα αυτά, αλλά εδώ υπάρχει μια ουσία. Μου αναφέρατε πάλι την Αναπτυξιακή Τράπεζα. Μου την αναφέρατε και για αυτόν τον άμοιρο από την Κοντοβάζαινα, που προσπαθεί να φτιάξει το τυροκομείο και του ζητούν τα τριπλά λεφτά. Δεν έλυσε κανένα πρόβλημα.

Θα σας φέρω ξανά το θέμα αυτό, για να καταλάβετε ότι είναι πάρα πολύ σημαντικό. Και νομίζω ότι έχετε καλή διάθεση. Δεν νομίζω ότι υπάρχει κάποιος που δεν έχει καλή διάθεση να το λύσει. Εννοώ σε προσωπικό επίπεδο. Όμως, η πραγματικότητα είναι μια πραγματικότητα. Είμαστε οκτώ μήνες, πήγαμε στις τράπεζες, μου είπατε να πάω στην Αναπτυξιακή Τράπεζα, πήγε ο άνθρωπος στην Αναπτυξιακή Τράπεζα, πήγε το ένα, πήγε το άλλο, το πρόβλημα δεν λύθηκε! Αυτά είναι τα προβλήματα που πρέπει να αντιμετωπίσουμε.

Πάμε τώρα στο συγκεκριμένο θέμα. Ακούστε με. Ο Δημήτρης και η Ναταλία ζούσαν στην Αθήνα και ήρθαν να ζήσουν στην Αρκαδία με ένα μικρό μωράκι. Ήταν ξυλουργός. Ήρθε, πήγε να ψάξει να γίνει ξυλουργός στο χωριό του. Δεν βρήκε ούτε ένα πρόγραμμα.

Τι μου λέτε εσείς τώρα; Ότι το νέο ΕΣΠΑ 2020-2027, το οποίο σωστό είναι για τις περιφέρειες, αλλά στην περιφέρεια δεν υπάρχει σήμερα αυτό το πρόγραμμα. Θα περιμένουν η Ναταλία και ο Δημήτρης να κάνει ο περιφερειάρχης κάτι, επειδή αυξήσετε το ποσοστό σε τρία-τέσσερα χρόνια.

Να σας πω κάτι; Υπάρχει κατεύθυνση -γιατί ξέρετε πώς λειτουργούν οι περιφερειάρχες- να πούμε ότι εμείς θέλουμε να φτιάξουμε ένα συγκεκριμένο; Γιατί ξέρουμε πώς φτιάχνουμε το ΕΣΠΑ, έχει κατευθύνσεις, έχει τρόπους. Εμείς πώς μπορούμε να βοηθήσουμε αυτούς τους ανθρώπους που πάνε και ζουν εκεί, που ήδη έχουν έρθει στο χωριό, έχουν φύγει από την Αθήνα, ώστε να τους επιδοτήσουμε τις ασφαλιστικές εισφορές, για να μη δουλεύουν «μαύρα», γιατί δεν μπορούν αλλιώς να δουλέψουν, και έχουν παιδάκι και είναι ανασφάλιστοι.

Το κράτος, η πολιτεία πρέπει να τους δώσει τη δυνατότητα να ανοίξουν μια επιχείρηση και για τα πέντε πρώτα χρόνια να μην έχουν ασφαλιστικές εισφορές και να μη χρειάζεται να πληρώσουν φορολογία. Έτσι θα μπορέσουμε να βοηθήσουμε τον κόσμο πραγματικά, θα δώσουμε ζωή στην περιφέρεια. Θα βοηθήσουμε, όμως, και το ίδιο το κράτος, γιατί, εάν υπάρξει βοήθεια στην περιφέρεια, θα υπάρξουν κι άλλοι άνθρωποι και θα έχουμε και τον πρωτογενή τομέα να λειτουργεί.

Κύριε Υπουργέ, θα σας πω κάτι. Δεν το λέω προσωπικά ούτε οτιδήποτε άλλο. Εγώ έχω γενικώς μια διαφορετική αντίληψη για το πώς μπορούν να γίνουν σωστά τα πράγματα στη χώρα. Ψηφίζουμε με διαφορετικό τρόπο, έχουμε μία άλλη κουλτούρα. Δεν είναι μαγικός τρόπος, είναι μια άλλη κουλτούρα, η κουλτούρα ΠΑΣΟΚ γενικώς, στη λογική του πώς θα βοηθήσει.

Χθες ψηφίσαμε την αμυντική συμφωνία, παρ’ ότι είχαμε κάποιες διαφωνίες, γιατί πιστεύουμε ότι η χώρα πρέπει να πάει μπροστά. Αυτή είναι η άποψή μας. Παραπροχθές ψηφίσαμε τη γαλλική συμφωνία για τον ίδιο λόγο. Είναι μια άλλη αντίληψη των πραγμάτων. Τώρα έχουμε μία άλλη. Θέλουμε να συνεργαστούμε μαζί σας, γι’ αυτό ερχόμαστε εδώ. Δεν ερχόμαστε να σας κάνουμε αντιπολίτευση και να λέμε «καταστρέψατε τη χώρα». Αυτά πέρασαν τώρα, τελείωσαν.

Σας λέω ότι θα ήταν πολύ σημαντικό να πάρετε μια πρωτοβουλία ως Υπουργός, μαζί με τα άλλα Υπουργεία, και να δώσουμε σε αυτούς τους ανθρώπους, που πάνε στα μικρά χωριά μέχρι εκατόν πενήντα, διακόσιους, τριακόσιους κατοίκους, τη δυνατότητα να έχουν τις ασφαλιστικές εισφορές τους -είναι μια μικρή αρχή- να μη φορολογούνται, να πάνε να γραφτούν στο ΙΚΑ, να μπορούν να έχουν ιατροφαρμακευτική ασφάλιση. Βεβαίως, έχουν και οι ανασφάλιστοι ιατροφαρμακευτική κάλυψη, να είμαστε δίκαιοι.

Οι άνθρωποι αυτοί ήρθαν στην Αρκαδία, που δεν είχαν ζήσει ποτέ στη ζωή τους. Γέννησαν εκεί το παιδάκι τους στο Παναρκαδικό Νοσοκομείο και θέλουν να μείνουν εκεί με αγάπη. Πρέπει να βρούμε μια λύση σε αυτούς. Δεν είναι μόνο αυτοί, είναι πάρα πολλοί. Και θα βοηθήσουμε έτσι και θα αποσυμφορήσουμε και την Αθήνα, κύριε Υπουργέ, διότι, όπως ξέρετε -καλό είναι να τα λέμε- αν δεν υπάρξει κοινωνική κατοικία, τα νέα ζευγάρια δεν μπορούν να επιβιώσουν στην Αθήνα.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, να ζήσει το παιδάκι της Ναταλίας και του κυρίου, που δεν συγκράτησα το όνομά του, και να περάσουν πολύ ωραία στην Αρκαδία.

Ακούστε, κύριε συνάδελφε, πρώτα απ’ όλα το ότι δεν λύθηκε το πρόβλημα του κ. Μουρούτη δεν το γνωρίζω. Μπορώ να σας διαβεβαιώσω όμως -τα στοιχεία είναι στη διάθεσή σας- ότι η Αναπτυξιακή Τράπεζα έχει δώσει μέχρι σήμερα δάνεια σε τριάντα πέντε χιλιάδες επιχειρήσεις. Άρα έχει λύσει το πρόβλημα σε τριάντα πέντε χιλιάδες επιχειρήσεις. Μπορεί ο κ. Μουρούτης να μην κατάφερε να είναι μέσα σε αυτές τις τριάντα πέντε χιλιάδες, δεν γνωρίζω τα ειδικά οικονομικά του κ. Μουρούτη, μπορώ να σας πω, όμως, ότι τριάντα πέντε χιλιάδες επιχειρήσεις μέχρι σήμερα έχουν διασωθεί και εκατοντάδες χιλιάδες θέσεις εργασίας διατηρήθηκαν λόγω της Αναπτυξιακής Τράπεζας. Άρα καλώς την αναφέρω και θα την αναφέρω όσο χρειάζεται, γιατί κάνουν δουλειά.

Τώρα, όσον αφορά τις διαδικασίες του ΕΣΠΑ και το πώς λειτουργεί, τις γνωρίζετε. Ήσασταν κι εσείς στο Υπουργείο Ανάπτυξης. Δεν μπορούμε να ξεπεράσουμε τους ευρωπαϊκούς κανόνες. Αυτοί είναι οι ρυθμοί που λειτουργεί η Ευρώπη. Θα φέρω ένα παράδειγμα μόνο, για να το καταλάβει και ο κόσμος. Είμαστε η πρώτη χώρα που εγκρίναμε το νέο ΕΣΠΑ 2021 - 2027, τη νέα συμφωνία και η πρώτη χώρα που κατέθεσε σχέδιο πριν από λίγες μέρες.

Παρά ταύτα, είμαστε ήδη στα μέσα του 2022 και ακόμα η Ευρώπη δεν έχει δώσει την τελική έγκριση, όχι από ευθύνη του Υπουργείου Ανάπτυξης της Ελλάδας -είμαστε πρώτοι απ’ όλους-, αλλά διότι οι δικές τους υπηρεσίες είχαν κάποια εσωτερικά προγράμματα και καθυστέρησαν. Έτσι δουλεύει το ΕΣΠΑ. Δεν είναι δικά μας μόνο τα λεφτά, είναι και δικά τους και άρα πάμε με τους δικούς τους ρυθμούς.

Αυτό που μπορώ να σας πω εγώ ως πολιτικός προϊστάμενος είναι ότι στο νέο ΕΣΠΑ που σχεδίασα με τη δική μου πολιτική ευθύνη και τους δικούς μου συνεργάτες δώσαμε στις περιφέρειες 30% παραπάνω, ακριβώς γιατί η κατεύθυνση που δίνουμε είναι να θεσπιστούν κίνητρα, για να πάει η Ναταλία στην Αρκαδία.

Τώρα το αν το σωστό κίνητρο θα ήταν αυτό που λέτε η επιδότηση των ασφαλιστικών εισφορών ή η μη φορολόγηση για πέντε χρόνια, είναι ένα υπό συζήτηση -κατά τη γνώμη μου- θέμα.

Για να είμαι ειλικρινής, από τα στατιστικά που διαβάζω, όπου δώσαμε τέτοιου τύπου επιδοτήσεις μετά τη λήξη των επιδοτήσεων αυτές οι επιχειρήσεις συνήθως κλείνουν. Εγώ προτιμώ να συζητήσουμε έναν τρόπο για να φτιάξουμε και να βοηθήσουμε τη Ναταλία -και την κάθε Ναταλία- να φτιάξει μια βιώσιμη επιχείρηση. Και μια βιώσιμη επιχείρηση πρέπει να πληρώνει τις ασφαλιστικές της εισφορές και τους φόρους της, αλλιώς δεν είναι βιώσιμη, μακροπρόθεσμα, για να μείνει η Ναταλία όχι για πέντε χρόνια στην Αρκαδία, αλλά για είκοσι πέντε χρόνια στην Αρκαδία ή για τριάντα πέντε χρόνια.

Η επιδοματική μόνο πολιτική, όπως ωραία το είπατε, η φιλοσοφία ΠΑΣΟΚ δεν είναι η λύση. Και στο σημείο αυτό θα ήθελα να χαιρετίσω τη δυνατότητά σας να ξαναλέτε στην αίθουσα της Βουλής ΠΑΣΟΚ -εγώ θέλω να είμαι ειλικρινής, με είχε κουράσει αυτό το ΚΙΝΑΛ και τα διάφορα- μ’ αρέσει το ΠΑΣΟΚ, με αυτό μεγαλώσαμε, καλώς ήρθε πάλι, μια χαρά είναι, συγχαρητήρια για τις κομματικές σας διαδικασίες.

Πάμε, όμως, τώρα στην πραγματικότητα. Εμείς έχουμε μια άλλη κουλτούρα. Εμείς έχουμε κανονική, δομημένη, ελεύθερη, δυνατή οικονομία. Αυτό θέλει η Νέα Δημοκρατία. Μπορούμε να κάτσουμε να συζητήσουμε, λοιπόν, πώς θα φτιάξει η Αρκαδία και η Κρήτη και η Θράκη και η Ήπειρος και όλη η Ελλάδα, μια δυνατή, ελεύθερη, ανταγωνιστική οικονομία; Αυτό αν το κάνουμε, θα έχουμε γράψει ιστορία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003: «Ποινική ευθύνη των Υπουργών», όπως ισχύουν, την 11-5-2022, ποινική δικογραφία που αφορά στην Υπουργό Παιδείας κ. Νίκη Κεραμέως, τον τέως Υπουργό Δικαιοσύνης κ. Μιχάλη Καλογήρου, τον Υπουργό Δικαιοσύνης κ. Κωνσταντίνο Τσιάρα, τον τέως Πρωθυπουργό Αλέξη Τσίπρα και τον Πρωθυπουργό κ. Κυριάκο Μητσοτάκη.

Θα συνεχίσουμε με την τρίτη, με αριθμό 665/9-5-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Ναυτιλίας και Νησιωτικής Πολιτικής,με θέμα: «Μη συμμόρφωση της “ΟΛΠ Α.Ε.” στις δικαστικές αποφάσεις».

Στην ερώτηση θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, υπάρχουν δύο αποφάσεις για τον Πειραιά, για το λιμάνι στην Πειραϊκή. Δύο αποφάσεις: Πρώτη απόφαση, ασφαλιστικά μέτρα που εκδόθηκαν τον Γενάρη, που είχαν προσφύγει το Παρατηρητήριο Πειραϊκής και είκοσι τέσσερις κάτοικοι της περιοχής στο μονομελές Πρωτοδικείο Πειραιά. Αποφάσισε το πρωτοδικείο να απομακρυνθεί πλήρως το σπασμένο υπολειπόμενο κεσόν, συντάσσοντας αναλυτικό βυθομετρικό χάρτη αποτύπωσης του βυθού -ήταν υποχρέωση λέει το δικαστήριο της «COSCO ΤΕΚΑΛ» όλο αυτό- το οποίο θα κοινοποιήσουν στο Παρατηρητήριο Πειραϊκής. Δεν έγινε ποτέ.

Επίσης, αποφάσισε η «COSCO ΤΕΚΑΛ» να διενεργήσει μετρήσεις στη θάλασσα σε τέσσερα σημεία περιμετρικά του έργου, με τη μέτρηση περισσότερων στοιχείων, όπως βαρέων μετάλλων, αιωρούμενων στερεών, αλάτων οργανικών και οργανοκασσιτερικών ενώσεων σε εβδομαδιαία βάση. Τα αποτελέσματα των μετρήσεων θα κοινοποιούνται στο Παρατηρητήριο Πειραϊκής και στο δικηγορικό σύλλογο. Δεν έγινε ποτέ. Έχει γίνει δύο φορές αυτοψία του Παρατηρητήριου Πειραϊκής και το κεσόν είναι εκεί πέρα, όπως μας ενημερώνουν και με χάρτες.

Στη συνέχεια, ήρθε το Συμβούλιο της Επικρατείας, το όργανο δηλαδή του οποίου ο πρώην πρόεδρος είναι αντιπρόεδρος της κυβέρνησής σας. Στις 14 Μαρτίου του 2022, δύο μήνες πριν, αποφάσισε το Συμβούλιο της Επικρατείας την άμεση διακοπή της νότιας επέκτασης του επιβατικού λιμένα Πειραιά, του μελλοντικού επιβατικού σταθμού, των τεσσάρων νέων ξενοδοχειακών συγκροτημάτων, του σταθμού διακίνησης αυτοκινήτων στον εμπορικό λιμένα Ηρακλέους στο Κερατσίνι, της κατασκευής πενταόροφου κτηρίου στάθμευσης αυτοκινήτων στον προβλήτα Ηρακλέους, των νέων αποθηκών σε χώρο ογδόντα στρεμμάτων. Τα έργα, σίγουρα στο Κερατσίνι -αλλά και αλλού πιθανά- συνεχίζονται, όπως μιλάμε. Η «COSCO» λέει ότι δεν έχει ανακληθεί η άδεια, η υπηρεσία περιβάλλοντος της περιφέρειας δηλώνει αναρμόδια, το λιμεναρχείο και η αστυνομία δεν αντιδρούν.

Σας ρωτάμε στην επίκαιρη ερώτηση για ποιον λόγο δεν εφαρμόζονται οι αποφάσεις ούτε για το περιβαλλοντικό έλεγχο ούτε για την απομάκρυνση του κεσόν και τι ενέργειες θα κάνετε για να γίνονται σεβαστές οι αποφάσεις των δικαστηρίων και από την «COSCO ΟΛΠ» και από εσάς.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Κύριε συνάδελφε, η επένδυση της «COSCO» στο λιμάνι του Πειραιά αποτελεί ένα ζήτημα με ιδιαίτερο ενδιαφέρον και πολιτικό, αλλά και οικονομικό. Έχω τονίσει πολλές φορές από το Βήμα της Βουλής την σημασία της συγκεκριμένης επένδυσης και για την εθνική μας οικονομία, για τις τοπικές κοινωνίες, αλλά και για τον ίδιο τον Πειραιά.

Μου δίνεται η ευκαιρία για μια ακόμα φορά να εκφράσω την άποψή μου, ότι οι συγκεκριμένες επενδύσεις αποτελούν και συνιστούν μείζονα προτεραιότητα για την Κυβέρνηση, η οποία προφανώς υλοποιείται και στο πλαίσιο της νομιμότητας, αλλά και με απόλυτο σεβασμό στις δικαστικές αποφάσεις.

Θα συνεχίσω, λοιπόν, την ενημέρωση της Εθνικής Αντιπροσωπείας από το σημείο που την άφησε ο αρμόδιος Υπουργός, ο κ. Αμυράς, αν δεν κάνω λάθος σε αντίστοιχη επίκαιρη ερώτηση που είχε κάνει ο κ. Αρσένης πριν από περίπου πέντε μήνες.

Το ιστορικό, λοιπόν, της υπόθεσης του διαρραγέντος κεσόν θεωρώ ότι είναι εν πολλοίς γνωστό. Τον Δεκέμβριο του 2020 το Κεντρικό Λιμεναρχείο Πειραιά διαπίστωσε την ύπαρξη ενός διαρραγέντος κεσόν που θα χρησιμοποιείτο για την κρηπίδωση του προβλήτα του νέου επιβατικού λιμένα κρουαζιέρας. Οι εργασίες απομάκρυνσης του κεσόν από την «ΟΛΠ Α.Ε.» ξεκίνησαν στις 19 Δεκεμβρίου του 2020 και ολοκληρώθηκαν τον Οκτώβριο του 2021, σύμφωνα και με την γνωστοποίηση του ανεξάρτητου μηχανικού, συμμορφούμενο πλήρως και με τις αποφάσεις του μονομελούς πρωτοδικείου σε ό,τι αφορά την υποχρέωση της εταιρείας να συντάξει και αναλυτικό βυθομετρικό χάρτη αποτύπωσης του βυθού, καθώς και διενέργεια σε εβδομαδιαία βάση τεχνικής αξιολόγησης για τον έλεγχο της ποιότητας των θαλάσσιων υδάτων.

Από τα παραπάνω γίνεται απολύτως κατανοητό ότι προφανώς και μας ενδιαφέρει να προχωρήσει η συγκεκριμένη επένδυση, πάντοτε όμως με σεβασμό και στους νόμους, αλλά και στις αποφάσεις των δικαστηρίων.

Γνωρίζετε επίσης πολύ καλά ότι την ίδια αρχή τηρούμε απαρέγκλιτα και στο πλαίσιο εφαρμογής των νέων δικαστικών αποφάσεων της ολομέλειας του Συμβουλίου της Επικρατείας αναφορικά με το master plan στο λιμάνι του Πειραιά.

Το ερώτημα λοιπόν, κύριε συνάδελφε -και πραγματικά δεν κατανοώ το αντικείμενο της σημερινής επίκαιρης ερώτησης, αφού ήδη οι ενδιαφερόμενοι έχουν ενημερωθεί για τις καταγγελίες-, που θα πρέπει να απαντηθεί, πέρα από την ενασχόλησή μας και την ανάδειξη ενός κρίσιμου οικονομικού και κοινωνικού ζητήματος, είναι αν τελικά επιθυμούμε την προσέλκυση επενδύσεων στη χώρα μας. Αν πραγματικά θέλουμε επενδύσεις που προάγουν τη χώρα και βελτιώνουν πραγματικά τις συνθήκες διαβίωσης των πολιτών. Αυτό, κύριε συνάδελφε, είναι το πραγματικό ερώτημα, το οποίο θα πρέπει να απαντηθεί.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, το ίδιο το Παρατηρητήριο μας λέει ότι δεν έλαβε καμμία ανάλυση της ρύπανσης στον βυθό ούτε βυθομετρικό χάρτη. Όμως το δικαστήριο λέει ξεκάθαρα ότι πρέπει να σταλεί στο Παρατηρητήριο. Ποιες είναι δηλαδή οι δικές σας πληροφορίες; Ποιος σάς ενημέρωσε ότι έχουν σταλεί και έχουν πραγματοποιηθεί και οι μετρήσεις και ο χάρτης και η απομάκρυνση του κεσόν; Το Παρατηρητήριο Περιβάλλοντος στην Πειραϊκή αυτό που μας λέει είναι ότι έχει διενεργήσει έλεγχο στην περιοχή και το κεσόν είναι εκεί, σε αντίθεση με αυτά που είπε ο κ. Αμυράς την προηγούμενη φορά.

Η μεγάλη διαφορά στη συζήτηση με τον κ. Αμυρά είναι ότι τότε δεν υπήρχαν οι δύο αποφάσεις. Πέντε μήνες μετά έχουμε δύο ξεκάθαρες αποφάσεις για άμεση διακοπή έργων και δεν είπατε λέξη για το Κερατσίνι. Γίνονται ή δεν γίνονται εκεί πέρα, κύριε Υπουργέ, εργασίες αυτή τη στιγμή παράνομα, κόντρα στην απόφαση του Συμβουλίου της Επικρατείας; Πώς το επιτρέπεται εσείς αυτό; Γιατί δεν έχει ανακληθεί η άδεια για όλα αυτά τα έργα, όπως ζητάει το Συμβούλιο της Επικρατείας ξεκάθαρα; Υπάρχει συνταγματικό δικαστήριο στη χώρα μας ή όχι; Είναι οι αποφάσεις του Συμβουλίου της Επικρατείας εφαρμοστέες, ναι ή όχι. Αυτό είναι το μεγάλο ζήτημα εδώ πέρα.

Όλα τα στοιχεία μας λένε ότι δεν εφαρμόζονται. Αποδείξτε μας ότι εφαρμόζονται. Ανακαλέστε την άδεια μέχρι να υπάρξει στρατηγική μελέτη περιβαλλοντικών επιπτώσεων, όπως ορίζει η απόφαση του Συμβουλίου της Επικρατείας. Δύο μήνες σας παίρνει και ακόμη δεν την έχετε ανακαλέσει. Τι χρειάζεται να γίνει για να την ανακαλέσετε; Τι σας παίρνει δύο μήνες για να το ολοκληρώσετε; Είναι άμεσα εφαρμοστέες οι αποφάσεις του Συμβουλίου της Επικρατείας. Ρώτησε τον Αντιπρόεδρο της Κυβέρνησής σας. Δύο μήνες και ακόμα συνεχίζονται οι εργασίες.

Πείτε μας, αν ήταν οποιοσδήποτε πολίτης θα ήταν άμεσα εφαρμοστέα η απόφαση; Επειδή είναι μείζον επένδυση για εσάς αυτή η καταστροφή της Πειραϊκής με τους τόνους τσιμέντου πάνω στο ταφικό μνημείο του Θεμιστοκλή, με τους τόνους τσιμέντου και το νέο λιμάνι μέσα στον ιστορικό τόπο της Ναυμαχίας της Σαλαμίνας, με τους τόνους καυσαερίων που θα οδηγηθούν να εισπνέουν και την κυκλοφοριακή συμφόρηση οι κάτοικοι του Πειραιά χωρίς κανένα όφελος στην πράξη για την πόλη του Πειραιά;

Είναι μείζονος σημασίας η επένδυση, αλλά για ποιον; Βλέπουμε το πώς δράτε απέναντι στην «COSCO». Εφαρμόστε την απόφαση του Συμβουλίου της Επικρατείας. Υποχρεώστε, όπως υποχρεώνετε κάθε άλλο πολίτη, την «COSCO» να εφαρμόσει την απόφαση του πρωτοδικείου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Συνεχώς επικαλείστε, κύριε συνάδελφε, ότι δεν σεβόμαστε τους νόμους, τις δικαστικές αποφάσεις. Λυπάμαι, αλλά οφείλω να τονίσω ότι εμείς πράττουμε πρωτίστως όπως προστάζουν οι νόμοι και οι δικαστικές αποφάσεις. Και για να προσελκύσεις επενδύσεις στην χώρα, πρέπει ο επενδυτής να βρει απέναντί του ένα ολοκληρωμένο σταθερό θεσμικό πλαίσιο, όπου μπορεί να αναπτύξει την επένδυσή του, υπό όρους, όμως, νομιμότητας και ισονομίας.

Αυτές τις επενδύσεις, κύριε συνάδελφε, επιθυμούμε στη χώρα, για αυτές τις επενδύσεις έχουμε ψηφιστεί και σε καμμία περίπτωση προφανώς δεν παζαρεύουμε την ευημερία του τόπου για τη δημιουργία εφήμερων και πρόσκαιρων πολιτικών ωφελημάτων. Οι αρχές και οι αξίες αυτής της Κυβέρνησης είναι η εμπέδωση ενός επενδυτικού φιλικού κλίματος για επενδύσεις, το οποίο θα θωρακίσει και κοινωνικά και οικονομικά την χώρα και θα την καταστήσει ικανή και άξια να αντεπεξέλθει στον διεθνή επιχειρηματικό ανταγωνισμό ιδιαίτερα αυτή την περίοδο που το σύνολο της παγκόσμιας οικονομίας βιώνει μια βαθιά κρίση.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 10.03΄ λύεται η συνεδρίαση για τη Δευτέρα 16 Μαΐου 2022 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**